Hans Kristian Skibby (DF), 2010-01-28:
Jeg ved såmænd ikke, om jeg skal grine eller græde.
Jeg kom i en sådan situation, at jeg faktisk var næsten helt enig med hr. Rasmus Prehn, og det er jo trods alt ikke så tit, det sker i de debatter, vi har her i Folketinget.
Det forslag, som vi har til behandling i dag om mulighed for afholdelse af ekstraordinære kommunale valg, og som er fremsat af Enhedslisten og SF, er ikke et forslag, som Dansk Folkeparti umiddelbart kan støtte, specielt ikke set i lyset af det her med, at vi netop har behov for en kontinuitet i kommunerne.
Vi synes faktisk, at faste 4-årige perioder er ganske glimrende, og vi synes også, at de lokale politikere skal have mulighed for at levere varen.
Man skal ikke inde midt i en valgperiode kunne komme i en valgtaktisk klemme, ved at oppositionen i kommunen begynder at lugte blod og laver internetbaserede underskriftindsamlinger osv., og det så ender med, at man gør hele kommunen til en stor politisk slagmark.
Det er ikke noget, som nogen vinder noget ved.
Det er alle jo sådan set enige om.
Men de her enkelttilfælde skal ikke gøre, at vi ender med at skulle lave en masse lovændringer i Danmark, som alle andre kommuner og især de kommuner, som i dag opererer via en anden og lidt mere skrap, stringent styrelsesvedtægt, ikke er i stand til at håndtere, og derfor anser vi det ikke for at være rimeligt.
Men vi vil gerne hen ad samme landevej, som også den socialdemokratiske ordfører var inde på, nemlig det her med at kigge sådan helt overordnet på, hvad det egentlig er for nogle vilkår, vi stiller folk i udsigt, når vi gennemfører lokale valg, både til regioner og til kommuner.
Vi synes, det ville være fint, hvis vi kunne få nedsat sådan en valgkommission, kunne man kalde det.
Vi ville gerne have, at indenrigsministeren kunne være bannerfører for, at vi fik nedsat en kommission, som så kunne gå ind og kigge på nogle af de helt grundlæggende elementer i det, som også mange borgere har følt det meget frustrerende at være vidne til efter de seneste lokalvalg.
Det, vi har luftet, var, at man eksempelvis kunne gå ind og kigge på det med, at borgmesteren skulle vælges direkte af borgerne, således at den, der simpelt hen fik borgernes støtte, også var den, der blev borgmester.
Vi har også sagt, at man kunne kigge på hele konstitueringsproblematikken.
Det med at forkorte konstitueringsperioden fra 4 uger til færre dage – det kunne være 10 dage eller 8 dage eller 15 dage – er i hvert fald noget, som Dansk Folkeparti også vil se positivt på.
Vi synes også, det er vigtigt, at den her kommission så kunne få lov til at kigge på regionernes virke, ikke mindst set i lyset af statsministerens udtalelser forleden og også af de bemærkninger, der er kommet i kølvandet på det fra både Socialdemokraterne og SF.
Vi synes, det kunne være spændende at få en belysning af konsekvenserne ved at lege med tanken om, at regionerne blev nedlagt, og hvordan det så ville se ud med selve opgavefordelingen mellem de danske kommuner og staten.
Og så synes vi også, at det ville være helt oplagt, når vi nu alligevel er i gang med et kommissionsarbejde, at gå ind og kigge på nogle af de problematikker, der har været sat lys på, specielt omkring styreformen i hovedstaden, som nogle mener også trænger til at have nogle flere fleksible muligheder at agere ud fra.
Så det konkrete beslutningsforslag kan vi ikke støtte, men vi håber da, at vi i en fælles beretning kan finde frem til en eller anden form for noget konkret, som hele Kommunaludvalget kan bakke op om.